作者:張炎
標題:摸魚子
內容:向天涯、水流雲散，依依往事非舊。西湖見說鷗飛去，知有海翁來否。風雨後。甚客裡逢春，尚記花間酒。空嗟皓首。對茂苑殘紅，攜歌佔地，相趁小垂手。歸時候。花徑青紅尚有。好遊何事詩瘦。龜蒙未肯尋幽興，曾戀志和漁叟。吟嘯久。愛如此清奇，歲晚忘年友。呼船渡口。嘆西出陽關，故人何處，愁在渭城柳。